
PËR MIRATIMIN, NË PARIM, TË MEMORANDUMIT TË BASHKËPUNIMIT, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE KOMISIONIT QENDROR TË ZGJEDHJEVE, PËR ZGJEDHJET PËR NË KUVENDIN E REPUBLIKËS SË SHQIPËRISË, QË DO TË ZHVILLOHEN MË 28.6.2009

Në mbështetje të nenit 100 të Kushtetutës dhe të ligjit nr.10019, datë 29.12.2008 “Kodi Zgjedhor i Republikës së Shqipërisë”, me propozimin e Ministrit të Brendshëm, Këshilli i Ministrave

VENDOSI:

1. Miratimin, në parim, të memorandumit të bashkëpunimit, ndërmjet Këshillit të Ministrave të Republikës së Shqipërisë dhe Komisionit Qendror të Zgjedhjeve, për zgjedhjet për në Kuvendin e Republikës së Shqipërisë, që do të zhvillohen më 28.6.2009.
 2. Ngarkohet Ministri i Brendshëm për nënshkrimin dhe ndjekjen e zbatimit të këtij memorandumi.
 Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Sali Berisha
Memorandum bashkëpunimi 
Për zgjedhjet për Kuvendin e Republikës së Shqipërisë, 
që do të zhvillohen në datë 28.6.2009

Mbështetur në dekretin nr.5598, datë 30.12.2008 të Presidentit të Republikës së Shqipërisë, më 28.6.2009 do të zhvillohen zgjedhjet për Kuvendin e Republikës së Shqipërisë;
Mbështetur në ligjin nr.10019, datë 29.12.2008 “Kodi Zgjedhor i Republikës së Shqipërisë,” Komisioni Qendror i Zgjedhjeve ngarkohet me detyrën për të përgatitur, mbikëqyrur, drejtuar dhe verifikuar të gjitha aspektet që kanë të bëjnë me zgjedhjet;
Mbështetur në faktin që Këshilli i Ministrave i Republikës së Shqipërisë në zbatim të Kushtetutës, legjislacionit shqiptar, si dhe të marrëveshjeve ndërkombëtare, ku shteti shqiptar është palë, është seriozisht i angazhuar për mbajtjen e zgjedhjeve të lira, demokratike, të ndershme dhe në përputhje me standardet ndërkombëtare;
Duke marrë parasysh rëndësinë e madhe që kanë këto zgjedhje për të ardhmen e vendit dhe në kuadër të marrëveshjes së stabilizim-asocimit me Bashkimin Europian;
Të bindur se për realizimin e këtyre standardeve kërkohet bashkëpunim serioz dhe i vazhdueshëm midis Komisionit Qendror të Zgjedhjeve dhe strukturave shtetërore në varësi të Këshillit të Ministrave të Republikës së Shqipërisë; me qëllim përmbushjen në shkallë institucionale të këtij bashkëpunimi;
Këshilli i Ministrave i Republikës së Shqipërisë (më poshtë referuar si Këshilli i Ministrave) dhe
Komisioni Qendror i Zgjedhjeve (më poshtë referuar si KQZ-ja) nëshkruajnë këtë memorandum bashkëpunimi.
Palët në këtë memorandum veprojnë në përputhje me statusin e tyre institucional, të përcaktuar në Kushtetutën e Republikës së Shqipërisë, Kodin Zgjedhor dhe legjislacionin në fuqi dhe bien dakord si më poshtë:
I. Detyrimet e Këshillit të Ministrave
Këshilli i Ministrave mbështetet dhe i garanton KQZ-së:
1. Sigurimin e ambienteve të nevojshme për KZAZ-të dhe VNV-të, duke përfshirë kushte të përshtashme për aplikimin e teknologjisë mbështetëse për numërimin e votave, si dhe për sigurimin e linjave të komunikimit.
2. Sigurimin e ambienteve për zyrat rajonale zgjedhore të KQZ-së.
3. Angazhimin e strukturave në varësi të Këshillit të Ministrave për transportin e bazës materiale zgjedhore, nga KQZ-ja në KZAZ-të, në të gjithë territorin e Republikës së Shqipërisë dhe anasjelltas.
4. Ministria e Brendshme ngarkohet të mbikëqyrë përmbushjen e angazhimeve të parashikuara në Kodin Zgjedhor dhe në këtë memorandum, nga të gjitha institucionet në varësi të Këshillit të Ministrave dhe nga organet e qeverisjes vendore.
5. Prefektët, mbështetur në Kodin Zgjedhor dhe në aktet e KQZ-së, bashkërendojnë realizimin e detyrave të parashikuara në të gjitha aktet ligjore dhe nënligjore, si dhe në këtë memorandum në të gjithë territorin e juridiksionit administrativ përkatës.
II. Detyrimet e Komisionit Qendror të Zgjedhjeve
KQZ merr përsipër dhe garanton:
1. T’i sigurojë Këshillit të Ministrave dhe të gjitha institucioneve në varësi të tij, në kohën e nevojshme, informacionin e duhur për të lejuar përmbushjen e angazhimeve, në funksion të administrimit të procesit zgjedhor, në përputhje me legjislacionin në fuqi.
III. Zgjidhja e mosmarrëveshjeve
Palët veprojnë në bazë të kompetencave që u njeh ligji. Zgjidhja e mosmarrëveshjeve realizohet në përputhje me ligjin dhe në mirëkuptim ndërmjet palëve. Në këtë kuadër, palët njohin rolin drejtues të Komisionit Qendror të Zgjedhjeve në procesin e përgatitjes së zgjedhjeve.
IV. Hyrja në fuqi
Ky memorandum bashkëpunimi hyn në fuqi menjëherë pas nënshkrimit dhe botohet në Fletoren Zyrare.

